Zápisnica
z mimoriadneho zasadnutia Miestneho zastupiteľstva mestskej časti Bratislava – Podunajské Biskupice zo dňa 13.05.2014.

Prítomní:	PhDr. Alžbeta Ožvaldová	-	starostka mestskej časti
		Ing. Mária Hašková		-	miestna kontrolórka 
		poslanci			-	podľa prezenčnej listiny
		pracovníci MiÚ		-	podľa prezenčnej listiny

Navrhnutý program :

01)	Otvorenie.
02)	Návrh na použitie finančných prostriedkov z Rezervného fondu MČ Bratislava – Podunajské Biskupice.
03)	Záver.

k bodu 01)	Otvorenie.

Starostka mestskej časti PhDr. Alžbeta Ožvaldová privítala na mimoriadnom zasadnutí miestneho zastupiteľstva poslancov mestskej časti a  pracovníkov miestneho úradu. Konštatovala, že na zasadnutí je prítomných všetkých 15 poslancov, t.j. miestne zastupiteľstvo je uznášania schopné. 
Následne dala starostka mestskej časti hlasovať o predloženom programe rokovania, zložení návrhovej komisie a overovateľov zápisnice a miestne zastupiteľstvo prijalo

UZNESENIE č. 392/2010-2014
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
1.	predložený návrh programu rokovania;
za: 15 – jednomyseľne

2. 	návrhovú komisiu v zložení: 	         	Izabella Jégh, Dana Filová, Róbert Bukvay;
za: 15 – jednomyseľne

3.	overovateľov zápisnice:  		František Chmelíček, Ján Duranský.
za: 15 – jednomyseľne

02)

k bodu 02)	Návrh na použitie finančných prostriedkov z Rezervného fondu MČ Bratislava – Podunajské Biskupice.

	Materiál uviedla starostka mestskej časti PhDr. Ožvaldová. Vo svojom úvodnom slove poukázala na havarijný stav striech ZŠ Podzáhradná, objektu Latorická 4 kde sídli knižnica a materské centrum mestskej časti, ako i „lietajúceho taniera“ na Bieloruskej ulici, na ktorý sa sťažujú i občania sídliska Medzijarky. Povedala, že po schválení predloženého návrhu, pracovníci miestneho úradu okamžite začnú práce na výberových konaniach na dodávateľov prác, pričom členmi výberových komisií budú samozrejme aj poslanci. Zároveň informovala poslancov o zlom technickom stave obytného domu na Bodrockej ul.č. 44, v ktorom sa nachádzajú nájomné obecné byty. Nakoľko tento obytný dom bol postavený a financovaný Mestskou časťou Bratislava – Podunajské Biskupice a Magistrátom hl.m. SR Bratislavy informovala, že v súčasnosti prebiehajú rokovania mestskej časti s Magistrátom hl.m. SR Bratislavy  a na rokovanie miestneho zastupiteľstva dňa 3.6.2014 sa pripravuje materiál ohľadne vykonania opráv tohto objektu, na ktorý je možné vyčleniť finančné prostriedky z Fondu rozvoja bývania.
	Po otvorení diskusie poslanci vo svojich vystúpeniach jednoznačne podporili opravy striech. Poslanec Černý k oprave bytového domu na Bodrockej ul. vyslovil názor, aby po oprave objektu v súčinnosti s Magistrátom hl.m. SR Bratislavy, boli upravené aj nájomné zmluvy s nájomcami v tom zmysle, aby nedochádzalo k takému devastovaniu objektu ako doposiaľ. Širšia diskusia sa viedla ohľadne opravy atrakcie „lietajúci tanier“ nakoľko táto atrakcia nie je vo vlastníctve mestskej časti ani iného subjektu a ako uviedol poslanec Kubiš, autorom tohto diela je ak. sochár Juraj Hovorka. Poslanci Kubiš, Dej a Adamec diskutovali aj o technických možnostiach prevedenia opráv. Poslanec Dej tiež navrhol pokúsiť sa o získanie atrakcie do vlastníctva mestskej časti. Poslankyňa Čierna sa vyjadrila, že táto atrakcia je v dezolátnom stave, nebezpečná pre deti a jednoznačne ju treba buď opraviť, alebo odstrániť. Tento názor podporil aj poslanec Krippel. Poslanec Szabó tvrdil, že obyvatelia Bieloruskej ul. ju žiadajú rozobrať a uložiť. 
Z diskusie nevyplynuli žiadne pozmeňujúce návrhy a preto po jej ukončení starostka mestskej časti dala hlasovať o navrhnutom uznesení a miestne zastupiteľstvo prijalo

UZNESENIE č. 393/2010-2014
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
použitie finančných prostriedkov z Rezervného fondu Mestskej časti Bratislava – Podunajské Biskupice na odstránenie havarijného stavu majetku a mimoriadnych okolností vo výške 100 000 Eur na:

1.	opravu strechy na ZŠ Podzáhradná;
2.	opravu strechy na objekte Latorická;
3.	opravu chátrajúcej konštrukcie lietajúceho taniera – UFO na sídlisku Medzi jarky.

za: 15 – jednomyseľne

03)

k bodu 03)	Záver.

Záverom starostka mestskej časti PhDr. Alžbeta Ožvaldová informovala poslancov o výsledkoch výberových konaní na riaditeľov základných škôl v mestskej časti, pričom ich oboznámila so skutočnosťou, že nepodpísala odporúčané menovanie riaditeľky ZŠ Bieloruská, ako i s dôvodmi, ktoré ju k tomu viedli. Následne poďakovala poslancom a ostatným prítomným za účasť a ukončila mimoriadneho zasadnutie miestneho zastupiteľstva. 

Ing. Eva  J a n i g o v á					PhDr. Alžbeta O ž v a l d o v á  
prednostka							starostka 
miestneho úradu						mestskej časti

Overovatelia zápisnice:	František Chmelíček		.......................................................

				Ján Duranský		.......................................................

Alžbeta  J a n č u l o v á
zapisovateľka